Courteney Cox

Courteney Bass Cox (f. 15. júní 1964) er bandarísk leikkona. Hún er þekktust fyrir hlutverk sitt sem Monica Geller í gamanþátaröðinni "Vinir" (e. "Friends"), Gale Weathers í hryllingsmyndunum "Scream" og Jules Cobb í gamanþáttaröðinni "Cougar Town", en hún fékk sína fyrstu Golden Globe tilnefningu fyrir hlutverkið. Cox hefur einnig leikið í þáttaröðinni "Dirt" sem framleidd var af Couqette Productions, framleiðslufyrirtæki í eigu hennar og þáverandi eiginmanns hennar, David Arquette.

Æska.

Courteney Cox ólst upp í úthverfi Birmingham, Mountain Brook í Alabama og er dóttir viðskiptamannsins Richard Lewis Cox (28. janúar 1931 - 3. september 2001) og eiginkonu hans, Courteney (áður Bass, síðar Copeland). Hún á tvær eldri systur, Virginu og Dottie, og einnig eldri bróðir, Richard Jr. Foreldrar hennar skildu árið 1974 og móðir hennar giftist viðskiptamanninum Hunter Copeland. Eftir að hafa útskrifast úr menntaskólanum í Mountain Brooke, fór Cox í Mount Vernon háskólann í Washington, D.C., en kláraði ekki arkitektanám sitt þar og ákvað heldur að láta reyna á það að verða leikkona og fyrirsæta.

Ferill.

Fyrstu árin.

Árið 1984 lék Cox í tónlistarmyndbandi við lag Bruce Springsteen, „Dancing in the Dark“, þar sem hún lék konu sem var dregin upp á svið til að dansa við Springsteen. Cox varð fyrsta manneskjan til að nota orðið „blæðingar“ í bandarísku sjónvarpi árið 1985 í auglýsingaherferð fyrir Tampax-túrtappa. Á fyrstu árum sjónvarpsferils síns lék hún m.a. í skammlífu þáttaröðinni "Misfit of Science" (1985), en hún fór einnig með aukahlutverk (1987-89) í sjónvarpsþáttaröðinni "Family Ties" þar sem hún lék Lauren Miller, kærustu Alex P. Keaton (Michael J. Fox). Fyrstu kvikmyndirnar sem hún lék í eru m.a. "Masters of the Universe" (1987) og ' (1988). Hún fór með hlutverk Jewel í myndinni "Mr. Destiny" árið 1990. Árið 1994, stuttu áður en hún byrjaði að leika í "Friends" lék Cox á móti Jim Carrey í kvikmyndinni ' og í "Seinfeld" þar sem hún fór með hlutverk kærustu Jerry sem hét Meryl.

"Friends".

Seinna árið 1994 var Cox beðin um að koma í áheyrnaprufu fyrir hlutverk Rachel Green í nýjum gamanþætti, "Friends", en hún var ráðin í hlutverk Monicu Geller í staðinn. Í fyrstu var hún frægasti meðlimur leikaraliðs nýja þáttarins, gekk Cox til liðs við Jennifer Aniston (Rachel Green), Lisu Kudrow (Phoebe Buffay), Matt LeBlanc (Joey Tribbiani), Matthew Perry (Chandler Bing) og David Schwimmer (Ross Geller), en hlutverkið átti eftir að verða hennar frægasta og voru gerðar 10 þáttaraðir, fram til 2004. Samkvæmt Heimsmetabók Guinnes (2005) er Cox (ásamt meðleikkonum sínum) hæst launaða sjónvarpsleikkona allra tíma, en hún fékk 1 milljón dollara í laun fyrir hvern þátt, síðustu tvær þáttaraðirnar af Friends.

Milli þáttaraða fimm og sex giftist Cox leikaranum David Arquette, og breytti nafni sínu í Courteney Cox Arquette. Í gríni var eftirnafni Davids, Arquette, bætt fyrir aftan eftirnöfn allra leikaranna í þættinum "The One After Vegas". Þátturinn var einnig tileinkaður "Courteney og David, sem giftu sig" - sem var vísun í ákvörðun Monicu og Chandlers að giftast ekki í þættinum.

Kvikmyndaferill.

Á meðan Cox lék í "Friends" lék hún einnig í stóru Hollywood kvikmyndunum "Scream" (1996), "Scream 2" (1997) og "Scream 3" (2000) þar sem hún fór með hlutverk Gale Weathers. Hún hitti eiginmann sinn, David Arquette, sem lék ástmann hennar, Dwight "Dewey" Riley" í myndinni, á meðan tökur á fyrstu "Scream" myndinni stóðu yfir. Bæði Cox og Arquette endurtóku hlutverk sín úr Scream þríleiknum í kvikmyndnni "Scream 4" árið 2011. Myndin kom í kvikmyndahús þann 15. apríl 2011.

Aðrar myndir sem hún hefur leikið í eru m.a. "The Runner", "3000 Miles to Graceland" og "The Shrink Is In". Seinni hluta árs 2003 framleiddu Cox og Arquette eina þáttaröð af raunveruleikaþættinum "Mix It Up". Lífstílsþátturinn, sem sýndur var á We cable-stöðinni, glímdi við lágar áhorfstölur og var ekki endurnýjaður fyrir aðra þáttaröð.

Önnur vinna.

Eftir hlutverk sitt í Friends, var Cox fyrsta val framleiðandans Marc Cherry við val á leikkonu í hlutverk Susan Mayer í "Aðþrengdum eiginkonum". Cox var hins vegar ekki laus þar sem hún var ólétt og fékk Teri Hatcher því hlutverkið. Nokkrum árum seinna skrifaði Cox undir samning við ABC-stöðina um að leika í sinni eigin þáttaröð. Eftir "Friends" lék Cox í óháðu kvikmyndinni "November" (2005) sem fór í fá kvikmyndahús; og lék einnig á móti Tim Allen í "Zoom". Hún talaði einnig inn á teiknimyndina "Barnyard".

Árið 2007 lék Cox Lucy Spiller, ritstjóra slúðurblaðs, í þættinum "Dirt". Cox og eiginmaður hennar, David Arquette, voru aðalframleiðendur þáttaraðarinnar. Þáttaröðin endaði eftir aðra þáttaröðina árið 2008. Í júlí 2008 tilkynnti Entertainment Weekly að Cox hefði skrifað undir þriggja þátta samning við þáttaröðina "Nýgræðingar" (e. "Scrubs"). Í þriðja þættinum sagði hún við Dr. Cox að henni fyndist Cox "fáranlegt nafn", sem var vísun í hennar eigið nafn.

Árið 2009 byrjaði Cox að leika í þáttunum "Cougar Town" sem sýndir eru á ABC stöðinni og fer hún með hlutverk nýlega fráskildrar fertugrar konu sem er í leit að nýjum ævintýrum. Sýningar á þriðju þáttaröðinni hófust í febrúar 2012 í Bandaríkjunum.

Einkalíf.

Cox hefur átt nokkra kærasta í gegnum tíðina, þ.á m. Ian Copeland, og hún átti í löngu sambandi við leikarann Michael Keaton á árunum 1989-1995. Cox átti einnig í ástarsambandi við söngvarann Adam Duritz í hljómsveitinni Counting Crows.

Cox giftist leikaranum David Arquette þann 12. júní 1999. Þann 13. júní 2004 fæddi Cox dótturina Coco Riley Arquette. Jennifer Aniston er guðmóðir Coco. Þann 11. október 2010 var tilkynnt að Cox og Arquette væru skilin að borði og sæng, þó að þau haldi enn góðu sambandi, bæði sem vinir og vinnufélagar. Hvorugt þeirra hefur þó sótt um lögskilnað.